ባለስልጣኑ ሶስት ዶክተሮችን አገደ
አዲስ አበባ፤ ታህሳስ 18/2006 (ዋኢማ) – የኢትዮጵያ ፤ የምግብ ፤ የመድሃኒትና የጤና ክብካቤ አስተዳደርና ቁጥጥር ባለስልጣን ሶስት የህክምና ዶክተሮችን እንዳገደ አስታወቀ።በባለስልጣኑ የህዝብ ግንኙነትና ኮሙኒኬሽን ዳይሬክተር አቶ ሳምሶን አብረሃም ለዋልታ እንደገለጹት ባለስልጣኑ የዕገዳ እርምጃውን የወሰደው በአዋጅ ቁጥር 661/2002 አንቀጽ 4 ንጹስ አንቀጽ 16 በተሰጠው ስልጣን መሰረት ነው።በዚሁ መሰረት ዶክተር ዋራንት ፍሬድሬክ ካናዳዊ የአጥነት ስፔሻሊስት ፍቃድ ሳይኖራቸው በኮሪያ ሆስፒታል ሲሰሩ የነበሩ እንዲሁም ዶክተር ዩሪኒኮላቪች አሪስቶቭ ሩስያዊ የአጥንት ስፔሻሊስት በባልቻ ሆስፒታል ሲሰሩ የነበሩ ምንም አይነት የህክምና አገልግሎት እንዳይሰጡ ታግደዋል ብለዋል።በተመሳሳይ ዶክተር ዘውዱ በዜ በዜግነት ኢትዮጵያዊ የቆዳና አባላዘር በሽታዎች ስፔሻሊስት አራት ዓመት ፍቃድ ባለማደስ ምክንያትና የሙያ ሰነ ምግባበር ግድፈት ስለተገኘባቸው ምንም አይነት የህክምና አገልግሎት እንዳይሰጡ መታገዳቸውንም ዳይሬክቱ አክለው ገልጸዋል።በመሆኑም ማንኛውም የጤና ተቋም የተጠቀሱት የህክምና ባለሞያዎች የጤና አገልግሎት እንዲሰጡ በተቋሙ ቀጥሯቸው ቢገኝ አስተዳደራዊና ህጋዊ እርምጃ እንደሚወሰድ ባለስልጣኑ ማሳሰቡን ዋልታ ኢንፎርሜሽን ማዕከል ዘግቧል።